《赠王壬秋》
清代·徐树铭

怜君又别燕台去，直到衡云最深处。衡阳为我寄书回，已是春深满燕树。

廿年几度蓟云深，旧恨缠绵变古今。梁苑已怜龙虎气，蓟门还识凤鸾吟。

火云不到城南寺，玉果冰瓜纪幽事。秋飙飒飒作离声，满眼苍葭感秋思。

抱书等身何处归，万峰烟翠挂萝衣。天涯董公一杯酒，清泪汍澜为汝挥。

山中无田僦无屋，朋侪有书借君读。知君爱君犹有人，肯惜高官与微禄。

作者简介：徐树铭，字寿蘅，号澄园，长沙人。道光丁未进士，改庶吉士，授编修。官至工部尚书。有《澄园遗集》。